የሚኒስትሮች ስብሰባ በመሪዎች ደረጃ ለውይይት የሚቀረበውን የአፍሪካ የጋራ ነጻ ንግድ ቀጠና አጀንዳን አፀደቀ
በሩዋንዳ እየተካሄደ ባለው የአፍሪካ የጋራ ነጻ ንግድ ቀጠና የውጭ ጉዳይ ሚኒስትሮች ስብሰባ ላይ በነገው እለት በመሪዎች ደረጃ የሚካሄደውን አጀንዳ አጽድቋል።የሚኒስትሮቹ ስብሰባ የአፍሪካ የጋራ የነፃ ንግድ ቀጠና ውሳኔን አጽድቋል፤ ውሳኔው በአፍረካ ሀገራት መካከል ያለውን የንግድ ትስስር ከፍ ያደርጋል ተብሎ ታምኖበታል።በቀጣይ ውሳኔው ተግባራዊ በሚሆንባቸው ጉዳዮች ላይ በስብሰባው ምክክር ይደረጋል ነው የተባለው።በዛሬው እለት የአፍሪካ አባል ሀገራት የንግድ ሚኒስትሮች የሚሳተፉበት የቢዝነስ ፎረም በኪጋሊ ተጀምሯል።በፎረሙ የኢፌዴሪ የንግድ ሚኒስትር ዶክተር በቀለ ቡላዶ እና የኢትዮጵያ ንግድና የዘርፍ ማህበራት አመራሮች ተገኝተዋል።የኢፌዲሪ የውጭ ጉዳይ ሚኒስትር ዶክተር ወርቅነህ ገበየሁ በትናንትናው ዕለት ባደረጉት ንግግር፥ የአፍሪካ ነጻ ንግድ ቀጠና ትግበራን በተመለከተ ኢትዮጵያ ገንቢ ሚና ለመጫወት ዝግጁ ናት ብለዋል።በነገው ዕለትም በመሪዎች ደረጃ ስብሰባው እንደሚካሄድ ተገልጿል። (ምንጭ: የውጭ ጉዳይ ሚኒስቴር ቃል አቀባይ ፅህፈት ቤት ነው )